Mo mokgweng wa Bokeresete wa botshelo, go nna phepa mo boitshwarong go tsamaisana le go nna phepa mo mmeleng. John, yo o nnang mo karolong ya batho ba ba humanegileng thata kwa Afrika Borwa, o ne a lemoga seno. A re: “Ka dinako tse dingwe morwadiarona o ne a fetsa beke a sa tlhapa, mme ga go na ope wa rona yo o neng a amega ka seo.” Mosadi wa gagwe a re legae la bone le ne le le leswe thata. Mme fa ba sena go bona thuto ya Bokeresete, dilo di ne tsa fetoga. John o ne a tlogela go ikopanya le segopa sa magodu a dikoloi mme a simolola go tlhokomela lelapa la gagwe. “Re ne ra ithuta gore jaaka re le Bakeresete, mebele ya rona le diaparo tsa rona di tshwanetse go nna phepa. Ke rata mafoko a a mo go 1 Petere 1:16, e e re rotloetsang go nna boitshepo ka gonne Jehofa Modimo o boitshepo. Jaanong re leka go dira gore le legae la rona la maemo a a kwa tlase le lebege sentle.”